Retten i Aalborg har torsdag kendt en 63-årig mand skyldig i vold med døden til følge mod sin 56-årige samlever. Den 63-årige mand er blevet idømt seks års fængsel og udvises af Danmark for bestandig. Det oplyser specialanklager Mette Bendix fra Nordjyllands Politi ifølge TV 2 til Ritzau. Dødsvolden fandt sted i Blenstrup i juni sidste år. Den 2. juni 2019 blev politiet kaldt til den 56-årige kvindes hjem på Vandværksvej i Blenstrup. Kvinden blev fundet i entreen i hjemmet omgivet af blod og vand. Den dømte mand har tidligere forklaret i retten, at kvinden var væltet to gange, og anden gang fik han ikke livstegn fra kvinden. Derfor valgte den tiltalte at skylle kvinden med en bruser i håbet om, at det kunne få liv i hende. Dødsårsagen er efterfølgende blevet slået fast til at være en hjerneblødning, og Retten i Aalborg har altså fundet kvindens 63-årige samlever skyldig i at have forårsaget hendes død. Den dømte mand, som er græsk statsborger, ankede dommen på stedet.

Referat:
En 63-årig mand er ved Retten i Aalborg kendt skyldig i vold med døden til følge mod sin samlever.